Щутгарт
Щутгарт () е град в Германия, столица на федералната провинция Баден-Вюртемберг. Със своите 612 441 жители (2014 г.) Щутгарт е шестият по големина град в Германия. Гъстотата на населението е 2954 д/km².

Щутгарт е седалище на фирмите „Robert Bosch GmbH“, „Daimler“ и мн. др.

География 
Щутгарт има пристанище на река Некар, първокласен жп възел и голямо международно летище на 14,5 km от града. Развити са автомобилната, военната, електротехническата, оптичната, полиграфската и химичната промишленост. Има академия на изкуствата, университет, издателски център и консерватория. Ежегодно се провеждат промишлени панаири.

Население 
Населението на Щутгарт намалява равномерно в периода от 1960 г. (637 539) до 2000 г. (586 978). Ниското ниво на безработица и атрактивните възможности за образование довеждат до ново увеличение на населението след този период. За пръв път от десетилетия, през 2006 г. се наблюдава по-голям относителен дял на раждаемостта от този на смъртността. През 2008 г. населението на града е 590 720 души.

Днес повече от половината от жителите нямат швабски произход. След 60-те години на 20 век много чужденци имигрират в Щутгарт като част от програма за увеличаване на заетостта. Друга вълна от имигранти се наблюдава през 90-те, като основна част от тях са бежанци от Югославия. През 2000 г. 22,8% от населението няма немско гражданство, а през 2006 г. броят намалява до 21,7%. Най-голямата чужда етническа група е тази на турците (22 025), следвана от гърци (14 341), италианци (13 978), хървати (12 985) и сърби (11 547).

История 
Първите сведения за града датират от 12 век. Най-старата и голяма част на Щутгарт е Канщат.

Спорт 

Представителният футболен отбор на града носи името ФФБ Щутгарт. Играе своите мачове на стадион „Мерцедес-Бенц-Арена“, който до 2008 г. се е казвал „Готлиб Даймлер“. Във ФФБ Щутгарт преминава по-голямата част от кариерата на българския футболист Красимир Балъков.

Побратимени градове 
  Бърно, Чехия
  Кайро, Египет
  Кардиф, Уелс
  Лодз, Полша
  Манзил Бургиба, Тунис
  Мумбай, Индия
  Самара, Русия
  Сейнт Луис, щат Мисури, САЩ
  Сейнт Хелънс, Англия
  Страсбург, Франция

Известни личности 
 Родени в Щутгарт
 Грег Айлс (р. 1960), американски писател
 Гюнтер Йотингер (р. 1953), политик
 Георг Хегел (1770 – 1831), философ
 Вилхелм Хауф (1802 – 1827), писател
 Алберт Шот (1809 – 1847), фолклорист

 Починали в Щутгарт
 Вилхелм Майбах (1846 – 1929), машинен инженер
 Йохан Готлиб Ньоремберг (1787 – 1862), физик
 Йозеф Зюс Опенхаймер (1698 – 1738), банкер
 Имануел Херман Фихте (1797 – 1879), философ
 Теодор Хойс (1884 – 1963), политик
 Вилхелм Хауф (1802 – 1827), писател
 Алберт Шот (1809 – 1847), фолклорист

 Свързани с Щутгарт
 Васил Карагьозов (1856 – 1938), български учител, индустриалец, политик, общественик, дарител, почетен немски вицеконсул, секретар на Зографски манастир, Света гора, Атон, следва инженерно-технически науки (1871-1878)

Източници

Външни препратки 
 Официален уебсайт на града
 Мероприятия от Щутгарт